Toshkent davlat yuridik universiteti magistraturasiga oʻqishga qabul qilish tartibini takomillashtirish chora-tadbirlari toʻgʻrisida
(resolution, 2022-04-05)

Oʻzbekiston Respublikasi Prezidentining “Oʻzbekiston Respublikasida yuridik taʼlim va fanni tubdan takomillashtirish boʻyicha qoʻshimcha chora-tadbirlar toʻgʻrisida” 2020-yil 29-apreldagi PF-5987-son Farmoni ijrosini taʼminlash, shuningdek, Toshkent davlat yuridik universiteti magistraturasiga oʻqishga qabul qilish tartibini yanada takomillashtirish maqsadida Vazirlar Mahkamasi qaror qiladi: 1. Quyidagilar: Toshkent davlat yuridik universiteti magistraturasiga kunduzgi, sirtqi, kechki va masofaviy taʼlim shakllari boʻyicha oʻqishga qabul qilish, qabul komissiyasi faoliyati, hujjatlarni qabul qilish, test sinovlarini tashkil etish va oʻtkazish hamda magistraturaga oʻqishga qabul qilish tartibini nazarda tutuvchi Toshkent davlat yuridik universiteti magistraturasiga Oʻzbekiston Respublikasi fuqarolarini oʻqishga qabul qilish tartibi toʻgʻrisidagi nizom 1-ilovaga; Toshkent davlat yuridik universiteti magistraturasiga xorijiy fuqarolarni qabul qilish, hujjatlarni topshirish, suhbat oʻtkazish, shu jumladan, suhbatni masofaviy (onlayn) tarzda oʻtkazish hamda suhbat natijalarini aniqlash tartibini nazarda tutuvchi Toshkent davlat yuridik universiteti magistraturasiga xorijiy fuqarolarni oʻqishga qabul qilish tartibi toʻgʻrisidagi nizom 2-ilovaga; Toshkent davlat yuridik universiteti magistraturasiga ayrim toifadagi abituriyentlarni oʻqishga qabul qilish, magistratura bitiruvchilarini oʻqishni tugatgandan soʻng taqsimot boʻyicha ishlab berish tartibini nazarda tutuvchi Toshkent davlat yuridik universiteti magistraturasiga ayrim toifadagi abituriyentlarni kirish test sinovlarisiz qabul qilish tartibi toʻgʻrisidagi nizom 3-ilovaga muvofiq tasdiqlansin. 2. Oʻzbekiston Respublikasi Prezidentining “Oʻzbekiston Respublikasida yuridik taʼlim va fanni tubdan takomillashtirish boʻyicha qoʻshimcha chora-tadbirlar toʻgʻrisida” 2020-yil 29-apreldagi PF-5987-son Farmoniga muvofiq 2020/2021 oʻquv yilidan boshlab quyidagi tartib joriy etilishi inobatga olinsin: Oʻzbekiston Respublikasi fuqarolari Toshkent davlat yuridik universiteti (keyingi oʻrinlarda — TDYU) magistraturasiga Vazirlar Mahkamasi huzuridagi Davlat test markazi (keyingi oʻrinlarda — Davlat test markazi) tomonidan oʻtkaziladigan test sinovlari orqali qabul qilinadi; masofaviy, sirtqi va kechki taʼlim shakllari boʻyicha oʻqishga bazaviy oliy yuridik maʼlumotga ega boʻlgan shaxslar ishlab chiqarishdan ajralmagan holda qabul qilinadi; bazaviy oliy yuridik maʼlumotga hamda davlat hokimiyati va markaziy boshqaruv organlarida yuridik yoʻnalish boʻyicha kamida besh yil ish stajiga ega boʻlgan rahbar xodimlarni TDYU magistraturasiga ishlab chiqarishdan ajralmagan holda masofaviy, sirtqi va kechki oʻqitish dasturlari boʻyicha oʻqishi uchun qabul qilish tegishli davlat organining birinchi rahbari tavsiyasiga koʻra, kirish test sinovlarisiz, toʻlov-kontrakt asosida qabul parametrlaridan tashqari amalga oshiriladi; “Yurisprudensiya” taʼlim yoʻnalishi boʻyicha bakalavriatni imtiyozli tugatgan bitiruvchilar TDYU magistraturasiga test sinovlarisiz, toʻlov-kontrakt asosida, oʻqish qiymatining 50 foizini toʻlab, qabul parametrlaridan tashqari, oʻqishni tugatgandan soʻng TDYU, yuridik fakultetlar, yuridik texnikumlar va TDYU qoshidagi akademik litseyda kamida uch yil uzluksiz ishlash majburiyatini yuklagan holda qabul qilinadi; bazaviy oliy yuridik maʼlumotga ega, yuridik texnikumlarda kamida uch yil ishlagan pedagog va rahbar xodimlar TDYU magistraturasiga kirish test sinovlarisiz, toʻlov-kontrakt asosida, qabul parametrlaridan tashqari, oʻqishni tugatgandan soʻng taqsimot boʻyicha adliya organlari va muassasalarida, birinchi navbatda, yuridik texnikumlarda kamida uch yil uzluksiz ishlash majburiyatini olgan holda oʻqishga qabul qilinadi. 3. 2021/2022 oʻquv yilidan boshlab Toshkent davlat yuridik universiteti magistraturasiga oʻqishga kirish uchun abituriyentlar Oʻzbekiston Respublikasi Yagona interaktiv davlat xizmatlari portali yoki Davlat test markazining veb-sayti orqali (xorijiy fuqarolar va ayrim toifadagi abituriyentlar bundan mustasno) roʻyxatdan oʻtish tartibi joriy etilsin. 4. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Oʻzbekiston Respublikasi Adliya vazirligi huzuridagi Davlat xizmatlari agentligi bilan birgalikda oʻn kun muddatda TDYU magistraturasiga oʻqishga kirish uchun hujjatlarni qabul qilish boʻyicha davlat xizmatlarining Oʻzbekiston Respublikasi Yagona interaktiv davlat xizmatlari portali orqali joriy etilishini taʼminlasin. 5. Oʻzbekiston Respublikasi Adliya vazirligi: Oliy va oʻrta maxsus taʼlim vazirligi bilan birgalikda 2021/2022 oʻquv yilidan boshlab TDYUda korrupsiya muammolarini oʻrganish boʻyicha magistratura mutaxassisligini ochish choralarini koʻrsin; ikki oy muddatda Oliy va oʻrta maxsus taʼlim vazirligi, Tashqi ishlar vazirligi hamda boshqa manfaatdor vazirlik va idoralar bilan birgalikda 2021/2022 oʻquv yilidan boshlab, yuridik oliy oʻquv yurtlarida “advokatlik faoliyati” boʻyicha magistratura mutaxassisligini ochish; yosh advokatlarni tanlov orqali yetakchi xorijiy yuridik kompaniyalarda stajirovka oʻtashini tashkil etish uchun davlat grantlarini ajratish boʻyicha asoslantirilgan takliflar kiritsin. 6. Toshkent davlat yuridik universitetiga ushbu qaror talablaridan kelib chiqqan holda Toshkent davlat yuridik universiteti magistraturasiga ayrim toifadagi abituriyentlarni kirish test sinovlarisiz 2020/2021 oʻquv yili uchun oʻqishga qabul qilish muddatini istisno tariqasida 2020-yil 15-sentabrga qadar uzaytirishga ruxsat berilsin. 7. Vazirlar Mahkamasining “Toshkent davlat yuridik universiteti magistraturasiga oʻqishga qabul qilish tartibi toʻgʻrisidagi nizomni tasdiqlash haqida” 2018-yil 4-iyuldagi 502-son qarori oʻz kuchini yoʻqotgan deb hisoblansin. 8. Vazirliklar va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 9. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A.Musayev hamda Oʻzbekiston Respublikasi adliya vaziri R.Q. Davletov zimmasiga yuklansin. 1. Ushbu Nizom Toshkent davlat yuridik universiteti (keyingi oʻrinlarda — TDYU) magistraturasiga kunduzgi, sirtqi, kechki va masofaviy taʼlim shakllari boʻyicha oʻqishga qabul qilish tartibini belgilaydi. 2. Oʻzbekiston Respublikasi fuqarolari va Oʻzbekiston Respublikasida doimiy istiqomat qiluvchi fuqaroligi boʻlmagan shaxslar (keyingi oʻrinlarda — Oʻzbekiston Respublikasi fuqarolari)ni mutaxassisliklar boʻyicha TDYU magistraturasiga oʻqishga qabul qilish Oʻzbekiston Respublikasi Prezidenti yoki Vazirlar Mahkamasi qarori bilan belgilangan qabul parametrlariga muvofiq davlat granti va TDYU tomonidan Oʻzbekiston Respublikasi Adliya vazirligi bilan kelishilgan holda belgilanadigan toʻlov-kontrakt, shu jumladan TDYU tomonidan mustaqil ravishda belgilanadigan qoʻshimcha tabaqalashtirilgan toʻlov-kontrakt doirasida amalga oshiriladi. 3. Ushbu Nizomda quyidagi asosiy tushunchalardan foydalaniladi: abituriyent — TDYU magistraturasiga oʻqishga kirish uchun belgilangan tartibda roʻyxatdan oʻtgan va kirish imtihonlarida ishtirok etuvchi jismoniy shaxs; abituriyent ruxsatnomasi — pasport, ID-karta (ular boʻlmaganda shaxsni tasdiqlovchi boshqa hujjat) bilan birgalikda abituriyentning belgilangan sana va vaqtda test sinovlarida ishtirok etishga ruxsat beradigan hujjat; Davlat test markazi vakili — Davlat test markazi direktorining buyrugʻi bilan tayinlanadigan, test sinovlari oʻtkaziladigan tegishli binoda belgilangan vazifa va majburiyatlar boʻyicha amalga oshiriladigan tadbirlarga umumiy rahbarlik qiluvchi hamda test sinovi ishtirokchilarining vazifalariga muvofiq harakatini nazorat qiluvchi va amaliy yordam koʻrsatuvchi xodim; bino rahbari — Davlat test markazi direktorining buyrugʻi bilan tayinlanadigan, belgilangan vazifa va majburiyatlar boʻyicha binodagi guruh nazoratchilari va abituriyentlar harakatlariga umumiy rahbarlikni bajaruvchi, nazorat qiluvchi va amaliy yordam koʻrsatuvchi xodim; guruh nazoratchisi — Davlat test markazi bilan tuzilgan shartnoma asosida shartnomada belgilangan vazifa va majburiyat boʻyicha test sinovlarida abituriyentlar harakatiga umumiy rahbarlikni amalga oshirish, test sinovining belgilangan tartib boʻyicha oʻtishini qatʼiy nazorat qilishga masʼul boʻlgan va abituriyentlarga test sinovini topshirish tartibi boʻyicha amaliy yordam koʻrsatish uchun jalb qilingan hamda test sinovlari oʻtkazilishi bilan bogʻliq seminarda ishtirok etgan shaxs; test topshiriqlari kitobi — belgilangan fanlar majmuasi boʻyicha test topshiriqlarini oʻz ichiga olgan savollar toʻplami; javoblar varaqasi — test topshiriqlari kitobidagi har bir topshiriqning bajarilishi natijasida tanlagan javobning bittasini belgilashga moʻljallangan va abituriyentning bilimini baholash uchun asos hisoblanadigan yagona hujjat; qabul komissiyasi — Adliya vazirining buyrugʻi bilan har yili tashkil etiladigan TDYU magistraturasiga oʻqishga qabul qilishni tashkil etadigan, shuningdek, abituriyentlarga maslahat xizmatlari koʻrsatadigan komissiya. 4. TDYU magistraturasiga oʻqishga qabul qilishni tashkil etish tegishli oʻquv yili uchun tasdiqlanadigan qabul komissiyasi zimmasiga yuklanadi. Qabul komissiyasining joriy ishlari qabul komissiyasi masʼul kotibi (keyingi oʻrinlarda — masʼul kotib) va magistraturaga oʻqishga qabul qilish boʻyicha masʼul kotib oʻrinbosari (keyingi oʻrinlarda — masʼul kotib oʻrinbosari) tomonidan amalga oshiriladi. 5. TDYU magistraturasiga oʻqishga qabul qilish abituriyentlar uchun teng huquqlilik, qabulning yagona qoidalari va tanlov prinsiplari asosida amalga oshiriladi. Kirish imtihonlarida eng yuqori ball toʻplagan Oʻzbekiston Respublikasi fuqarolari davlat grantlari boʻyicha birinchi navbatda, qolganlar toʻplangan ballarning reyting tizimi asosida toʻlov-kontrakt boʻyicha oʻqishga qabul qilish parametrlari, shu jumladan belgilangan tartibda qoʻshimcha tabaqalashtirilgan toʻlov-kontrakt asosida TDYU magistraturasiga oʻqishga qabul qilinadi. 6. Oʻzbekiston Respublikasi fuqarolari uchun TDYU magistraturasiga kirish imtihonlari 5-avgustdan 25-avgustgacha boʻlgan muddatda test sinovlari shaklida oʻtkaziladi. 7. Test sinovlari Davlat test markazi tomonidan oʻtkaziladi. Test sinovi topshiriladigan fanlar majmuasi, baholash mezonlari, test topshiriqlari soni hamda vaqt meʼyorlari TDYU tomonidan Davlat test markazi bilan kelishgan holda belgilanadi. 8. Test sinovlari oʻtkaziladigan fanlarlarning oʻquv dasturlari hamda oʻquv adabiyot (darslik va oʻquv qoʻllanma)larining roʻyxati test sinovlari boshlanishidan kamida ikki oy oldin test topshiriqlarini shakllantirish uchun Davlat test markaziga taqdim etiladi va TDYU veb-saytiga joylashtiriladi. 9. TDYU magistraturasiga oʻqishga qabul qilish uchun test sinovlari talaba magistraturada oʻqiydigan tilda topshiriladi. 10. Tanlov magistratura mutaxassisliklari, taʼlim shakli va oʻqitish tillariga koʻra alohida oʻtkaziladi. 11. TDYU magistraturasiga koʻzi ojiz abituriyentlarni oʻqishga qabul qilish Vazirlar Mahkamasining 2017-yil 20-iyundagi 393-son qarori bilan tasdiqlangan Oliy taʼlim muassasalarining bakalavriatiga talabalarni oʻqishga qabul qilish tartibi toʻgʻrisidagi nizomga 3-ilovada belgilangan tartibga muvofiq mazkur Nizomning 6 va 16-bandlarida keltirilgan muddatlarni inobatga olgan holda amalga oshiriladi. 12. TDYU magistraturasiga qabul “Yurisprudensiya” taʼlim yoʻnalishi hamda Oliy va oʻrta maxsus taʼlim vazirligi tomonidan belgilangan turdosh (magistraturaga qabul boʻyicha) oliy taʼlim yoʻnalishlari roʻyxati boʻyicha bakalavr darajasiga yoki diplomli mutaxassis malakasiga ega boʻlgan shaxslar oʻrtasida tanlov asosida amalga oshiriladi. 13. TDYU magistraturasiga oʻqishga qabul qilishni tashkil etish ushbu Nizomning ilovasida keltirilgan sxema boʻyicha amalga oshiriladi. 14. Qabul komissiyasi, qoida tariqasida, hujjatlarni qabul qilish boshlanishidan bir oy oldin abituriyentlarni qabul qilish muddatlari, mutaxassislik nomlari, oʻqishga qabul qilish parametrlari (oʻrinlar soni), test sinovlarini oʻtkazish tartibi toʻgʻrisidagi maʼlumotlar haqida xabardor qiladi. 15. TDYU magistraturasiga oʻqishga kirish uchun abituriyentlar Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) yoki Davlat test markazining rasmiy veb-sayti (keyingi oʻrinlarda — DTM veb-sayti) orqali roʻyxatdan oʻtadi. 16. Abituriyentlar har yili 1-iyuldan 30-iyulgacha (shu kuni ham) boʻlgan muddatda roʻyxatdan oʻtadi. 17. Abituriyent roʻyxatdan oʻtishi uchun hujjatlarning asl nusxasidagi quyidagi maʼlumotlarni Davlat test markazining maxsus dasturi orqali elektron ravishda kiritadi: oliy maʼlumot toʻgʻrisidagi diplom (yoki diplomdan koʻchirma — Oʻzbekiston Respublikasi oliy taʼlim muassasalarini davlat granti boʻyicha oʻqib tugatganlar uchun) berilgan taʼlim muassasasi nomi, seriyasi, raqami; xorijiy tilni V2 darajasida bilish darajasi toʻgʻrisidagi milliy yoki unga mos darajadagi xalqaro sertifikat; davlat stipendiyalari bilan taqdirlash toʻgʻrisidagi hujjat — mavjud boʻlganda. 18. Roʻyxatdan oʻtish YIDXP yoki DTM veb-sayti orqali amalga oshirilganda mazkur Nizomning 17-bandida keltirilgan maʼlumotlar abituriyent tomonidan mustaqil ravishda elektron shaklda yuklanadi va hujjatlar hamda maʼlumotlarning haqqoniyligi va toʻgʻriligi uchun abituriyent shaxsan javobgar hisoblanadi. 19. Roʻyxatdan oʻtishning belgilangan muddati tugagandan soʻng maʼlumotlarga oʻzgartirish va qoʻshimchalar kiritish taqiqlanadi. 20. Roʻyxatga olingan abituriyentlar soni haqidagi kunlik maʼlumotlar mutaxassisliklar, taʼlim shakli va tili kesimida qabul komissiyasi tomonidan TDYU hamda DTM veb-saytiga joylashtirib boriladi. 21. Kirish imtihonlari natijalari boʻyicha Oʻzbekiston Respublikasi taʼlim muassasalariga oʻqishga qabul qilish boʻyicha Davlat komissiyasining (keyingi oʻrinlarda — Davlat komissiyasi) abituriyentlarni TDYU magistraturasiga oʻqishga qabul qilish boʻyicha tavsiya etilganligi toʻgʻrisidagi qarori qabul qilinganidan soʻng uch ish kuni mobaynida hujjatlarning asl nusxalari abituriyent tomonidan TDYU Magistratura boʻlimiga taqdim etiladi. 22. Hujjatlarda, shu jumladan, elektron shakldagi maʼlumotlarda qalbakilashtirish yoki soxtalashtirish holatlari aniqlanganda, abituriyent test sinovlaridan (magistraturaga qabul qilingan boʻlsa TDYU magistraturasi talabalari safidan) chetlashtiriladi, hujjatlar esa belgilangan tartibda huquqni muhofaza qilish organlariga yuboriladi. 23. Test sinovlarini oʻtkazish mazkur Nizomning 24 — 31-bandlarida belgilangan talablarni inobatga olgan holda Oʻzbekiston Respublikasi Vazirlar Mahkamasining 2018-yil 3-apreldagi 261-son qarori bilan tasdiqlangan Oʻzbekiston Respublikasi oliy taʼlim muassasalarining bakalavriatiga oʻqishga qabul qilish uchun kirish test sinovlarini oʻtkazish tartibi toʻgʻrisidagi nizom asosida amalga oshiriladi. 24. Test sinovlari Davlat test markazi tomonidan Toshkent shahridagi katta sigʻimli binolarda oʻtkaziladi. 25. Test sinovlari har yili avgust oyining 5 — 25 sanalari oraligʻida, qoida tariqasida, kuniga ikki smenada oʻtkaziladi. Test sinovlarini oʻtkazishning aniq sanasi va joyi Davlat test markazi tomonidan TDYU bilan kelishilgan holda belgilanadi. 31. Abituriyentlarning toʻplagan ballari haqidagi maʼlumot test sinovi oʻtkazilgan kunning ertasiga Davlat test markazining rasmiy veb-saytida, tanlov asosida talabalikka tavsiya etilgani yoki etilmaganligi toʻgʻrisidagi maʼlumot test sinovlari toʻliq yakunlanib, Davlat komissiyasi qarori qabul qilingandan soʻng eʼlon qilinadi. 32. Test sinovlari natijasidan norozi boʻlgan abituriyentlarning shikoyatlarini koʻrib chiqish uchun Davlat test markazi tomonidan Adliya vazirligi bilan kelishgan xolda Apellyatsiya komissiyasi tuziladi. Apellyatsiya komissiyasi tarkibiga TDYU, yuridik taʼlim muassasalari, fakultetlari mutaxassislari va fanlar boʻyicha ekspertlar kiritiladi. 33. Apellyatsiya komissiyasi uning aʼzolarining uchdan ikki qismi qatnashganda vakolatli hisoblanadi. Apellyatsiya komissiyasi ishiga umumiy rahbarlik rais tomonidan amalga oshiradi. 34. Apellyatsiya komissiyasida koʻriladigan masalalar boʻyicha qarorlar ochiq ovoz berish orqali koʻpchilik ovoz bilan qabul qilinadi. Apellyatsiya komissiyasining har bir aʼzosi, shu jumladan, rais ham bitta ovozga ega boʻladi. Apellyatsiya komissiyasining yigʻilishlarida koʻrib chiqilgan masalalar va qabul qilingan qarorlar bayonnoma shaklida rasmiylashtiriladi. Apellyatsiya komissiyasining bayonnomalari kotib tomonidan rasmiylashtiriladi. 35. Apellyatsiya shikoyatini koʻrib chiqish jarayoniga Davlat test markazi vakili, bino rahbari va guruh nazoratchilari ularga tegishli masalalar boʻyicha jalb qilinishi mumkin. 36. Test sinovlari natijasidan norozi boʻlgan abituriyent Davlat test markazida faoliyat yuritadigan Apellyatsiya komissiyasiga test sinovlari natijasi eʼlon qilingandan boshlab ikki ish kuni ichida yozma tartibda apellyatsiya shikoyati berish huquqiga ega. Apellyatsiya shikoyatiga abituriyent pasporti (ID-kartasi) va ruxsatnomasi nusxalari ilova qilinadi. 37. Apellyatsiya komissiyasi taqdim etilgan apellyatsiya shikoyatini ular kelib tushgan kundan boshlab uch kundan oshmagan muddatda koʻrib chiqadi. Apellyatsiya shikoyati koʻrib chiqiladigan kun haqida abituriyentga xabarnoma beriladi. Abituriyent xabarnomada belgilangan vaqtda apellyatsiya komissiyasida ishni koʻrib chiqish uchun kelmaganda, uning arizasi umumiy tartibda koʻrib chiqiladi. 38. Abituriyentning javoblar varaqasi, test topshiriqlari kitobi Davlat test markaziga belgilangan tartibda yetkazilmagan, yirtilgan boʻlsa, shuningdek, test sinovlaridan chetlashtirilgan boʻlsa apellyatsiya shikoyati koʻrib chiqilmaydi. 39. Ariza tushgan kuni Apellyatsiya komissiyasi tomonidan Davlat test markazidan murojaat qilgan abituriyentning savollar kitobi, javoblar varaqasining nusxasi va test sinovida yoʻl qoʻygan notoʻgʻri javoblari roʻyxati (keyingi oʻrinlarda — test materiallari) soʻrab olinadi. Test materiallaridan nusxa koʻchirish taqiqlanadi, mazkur Nizomning 42-bandida koʻrsatilgan hollar bundan mustasno. 40. Apellyatsiya jarayoni tugaganidan soʻng test materiallari Davlat test markaziga toʻliq qaytariladi. 41. Apellyatsiya bergan abituriyent xabarnomada belgilangan vaqtda apellyatsiya komissiyasiga oʻzining pasporti (ID-kartasi) yoki uning oʻrnini bosuvchi hujjat bilan kelishi shart. 42. Apellyatsiya shikoyati koʻrilayotgan abituriyentga uning javoblar varaqasi nusxasi, xato va toʻgʻri bajarilgan test topshiriqlari toʻgʻrisida maʼlumot hamda test sinovlarida abituriyentga taqdim etilgan test topshiriqlari kitobi beriladi. 43. Abituriyent oʻzining eʼtirozlarini yozib, unga berilgan test materiallari bilan birga Apellyatsiya komissiyasiga topshiradi. 44. Apellyatsiya shikoyati Apellyatsiya komissiyasi tomonidan faqat abituriyent ishtirokida, uning yozma javoblari asosida koʻrib chiqiladi. 45. Apellyatsiya komissiyasi abituriyentning eʼtirozlarini koʻrib chiqish natijasida quyidagi mazmundagi qarorlardan birini qabul qiladi: eʼtiroz asossiz boʻlsa, apellyatsiyani qanoatlantirishni rad etish va test sinovlari natijalarini oʻzgarishsiz qoldirish; eʼtiroz asosli boʻlsa, test sinovi natijalariga oʻzgartirish kiritish boʻyicha Davlat komissiyasiga taklif kiritish. 46. Apellyatsiya komissiyasi tomonidan qabul qilingan qaror Davlat komissiyasiga kiritiladi va bu haqda TDYUga xabar beriladi. 47. Abituriyent Apellyatsiya komissiyasining apellyatsiya shikoyatini koʻrib chiqish natijalari boʻyicha qabul qilgan qarori yuzasidan qonunchilik hujjatlarida belgilangan tartibda sudga shikoyat qilishi mumkin. 48. Davlat komissiyasi tomonidan qabul qilingan qaror TDYU rektorining abituriyentlarni davlat grantlari hisobiga TDYU magistraturasiga oʻqishga qabul qilish toʻgʻrisida 30-avgustga qadar buyruq rasmiylashtirilishi uchun asos hisoblanadi. Oʻzbekiston Respublikasi Prezidenti va nomli davlat stipendiyalari bilan taqdirlangan abituriyentlar TDYU magistraturasiga davlat granti asosida umumiy oʻqishga qabul qilish parametrlari doirasidan tashqari tanlangan magistratura mutaxassisligi bakalavriatning taʼlim yoʻnalishiga mos kelgan taqdirda, test sinovlarisiz oʻqishga qabul qilinadilar. 49. Abituriyentlarni magistraturaga toʻlov-kontrakt (shu jumladan tabaqalashtirilgan toʻlov-kontrakt) asosida qabul qilish TDYU va yuridik yoki jismoniy shaxslar oʻrtasida kontrakt (shartnoma) tuzish va kontrakt toʻlovi summasini belgilangan muddatda toʻlash sharti bilan rasmiylashtiriladi. Mazkur toifadagi abituriyentlarni magistraturaga qabul qilish boʻyicha murojaat qilish va oʻqishga qabul qilish, toʻlov-kontrakt (shu jumladan tabaqalashtirilgan toʻlov-kontrakt) mablagʻlarini toʻlash boʻyicha muddatlar, shuningdek, ularni uzaytirish TDYU tomonidan mustaqil ravishda amalga oshiriladi. 50. Belgilangan namunadagi shartnoma blankalari TDYU magistraturasiga oʻqishga qabul qilish toʻgʻrisida Davlat komissiyasi qarori qabul qilingandan soʻng beriladi hamda TDYU rektori va bosh buxgalteri imzosi bilan yuridik shaxslar uchun uch nusxada va jismoniy shaxslar uchun ikki nusxada rasmiylashtiriladi. 51. Test sinovlarini oʻtkazilishi bilan bogʻliq xarajatlarni qoplash ushbu maqsadlar uchun ajratiladigan Oʻzbekiston Respublikasi Davlat budjeti mablagʻlari hisobidan amalga oshiriladi. 52. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 53. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 1. Ushbu Nizom Toshkent davlat yuridik universiteti (keyingi oʻrinlarda — TDYU) magistraturasiga xorijiy fuqarolarni qabul qilish tartibini belgilaydi. Mazkur nizom Oʻzbekiston Respublikasida doimiy istiqomat qilmaydigan fuqaroligi boʻlmagan shaxslarga nisbatan ham tatbiq etiladi. TDYU magistraturasiga xorijiy fuqarolarni oʻqishga qabul qilish qabul parametrlaridan tashqari TDYU tomonidan Oʻzbekiston Respublikasi Adliya vazirligi bilan kelishilgan holda belgilanadigan oʻrinlar soniga muvofiq toʻlov-kontrakt asosida amalga oshiriladi. 2. Xorijiy fuqarolar toʻplangan ballarning reyting tizimi asosida belgilangan oʻrinlar soniga muvofiq TDYU magistraturasiga suhbat (keyingi oʻrinlarda — suhbat) asosida oʻqishga qabul qilinadi. Suhbat Adliya vazirligi bilan kelishilgan holda TDYU tomonidan belgilangan muddatlarda oʻtkaziladi. Suhbat oʻtkazish muddatlari toʻgʻrisidagi maʼlumot TDYU tomonidan uning rasmiy veb-saytida suhbat oʻtkazilishidan kamida 1 oy oldin eʼlon qilinadi. 3. Suhbat: yurisprudensiya sohasida professional bilim va koʻnikmalarini (nazariy bilimlar va amaliy koʻnikmalarni tizimlashtirishga, mustahkamlashga va kengaytirishga, huquqiy manbalar bilan ishlash, normativ-huquqiy hujjatlarni sharhlash va qoʻllash koʻnikmalari, aniq huquqiy qarorlarni qabul qilish uchun mavjud dalillar va holatlarni yuridik jihatdan toʻgʻri baholashga boʻlgan qobiliyatning mavjudligi); ilmiy tadqiqot olib borishga boʻlgan qobiliyatni (tahlil qilish, fikrlash, shuningdek, yurisprudensiyaga oid muammolarni aniqlay olish, ilmiy-tadqiqot faoliyati olib borish, asosiy ilmiy tushunchalar va ilmiy-tadqiqot ishlari usullarini tushunish qobiliyati); salohiyat darajasini (bilim va uquvni takomillashtirish, muammolarni hal qilishga noanʼanaviy yondashuvi, oʻz ustida ishlash va malakani oshirishga boʻlgan intilish, kasbiy kamolotga erishish maqsadida shaxsiy imkoniyatlarini maksimal darajada kengaytirish qobiliyatining mavjudligi, shuningdek jamoada ishlay olishi va yetakchilik sifatlarining mavjudligi); odob-axloq qoidalari va prinsiplarini (ijtimoiy-iqtisodiy muammolar va masalalarga qiziqish, oʻz pozitsiyasi va fikrini koʻrsata olish va shu asosda harakat qilish qobiliyati, yolgʻon va huquqbuzarliklarga nisbatan murosasizlik, bagʻrikenglik, yuksak odob-axloq meʼyorlarini, qadriyatlarni namoyon qilishning mavjudligi) aniqlash uchun oʻtkaziladi. Xorijiy fuqarolarni magistraturaga oʻqishga qabul qilish uchun suhbat zaruratga koʻra, masofaviy (onlayn) tartibda oʻtkazilishi mumkin. 4. Xorijiy fuqarolar TDYU magistraturasiga oʻqishga kirish uchun hujjatlarni Adliya vazirligi bilan kelishgan holda TDYU tomonidan belgilangan muddatlarda Internet jahon axborot tarmogʻi orqali qabul komissiyasiga mazkur Nizomning 1-ilovasida keltirilgan namunadagi TDYU rektori nomiga ariza hamda quyidagi hujjatlarni elektron shaklda taqdim etadi: pasport (ID-karta) yoki uning oʻrnini bosuvchi hujjat; oliy maʼlumot toʻgʻrisidagi diplom (yoki diplomdan koʻchirma — Oʻzbekiston Respublikasi oliy taʼlim muassasalarini davlat granti boʻyicha oʻqib tugatganlar uchun) hamda unga ilova. 5. Hujjatlarni qabul qilishning belgilangan muddati tugagandan soʻng ularga oʻzgartish va qoʻshimchalar kiritish qatʼiyan taqiqlanadi. 6. Kirish imtihonlari natijalari boʻyicha TDYU rektorining abituriyentlarni TDYU magistraturasiga oʻqishga qabul qilish boʻyicha buyrugʻi qabul qilinganidan soʻng uch kun ichida hujjatlarning asl nusxalari abituriyent tomonidan TDYUga taqdim etiladi. 7. TDYU magistraturasiga oʻqishga qabul qilish uchun xorijiy fuqarolar bilan suhbat oʻtkazish TDYU rektorining buyrugʻi bilan tashkil etiladigan suhbat komissiyasi tomonidan amalga oshiriladi. Suhbat komissiyasi oʻz faoliyatini kollegiallik, oshkoralik, xolislik va betaraflik prinsiplari asosida amalga oshiradi. Suhbat komissiyasi tarkibiga TDYU xodimlari bilan bir qatorda boshqa tashkilotlarning vakillari ham ularning rahbarlari bilan kelishilgan holda, shuningdek, fuqarolik jamiyati institutlari va jamoatchilik vakillari kiritilishi mumkin. Suhbat komissiyasiga komissiya aʼzolari faoliyatini umumiy muvofiqlashtiruvchi rais boshchilik qiladi. Suhbat komissiyasi faoliyatini tashkiliy taʼminlash uning kotibi zimmasiga yuklanadi. 8. Suhbat TDYUda taʼlim beriladigan tillarda oʻtkaziladi. Suhbatning ushbu Nizomga qatʼiy rioya etgan holda tashkil etilishi va oʻtkazilishi uchun masʼuliyat rais, masʼul kotib, uning oʻrinbosari va suhbat komissiyasi aʼzolari zimmasiga yuklanadi. 9. Suhbatni tashkil etish va oʻtkazish qabul komissiyasi raisi tomonidan tasdiqlanadigan reja asosida amalga oshiriladi. Xorijiy fuqarolar bilan suhbat bevosita yoki zaruratga koʻra masofaviy (onlayn) tarzda amalga oshiriladi. 10. Qabul komissiyasining suhbatni tashkil etishdagi asosiy vazifalar quyidagilar hisoblanadi: suhbat jarayoni adolatli oʻtkazilishini taʼminlash; suhbat oʻtkazish uchun zarur sharoitlar yaratish; TDYUga oʻqishga kirish va unda taʼlim olish, shuningdek TDYUda yaratilgan sharoitlar haqida xorijiy fuqarolarga axborot va maʼlumotnomalar taqdim etish; abituriyentlarga suhbat natijalarini eʼlon qilish. 11. Suhbat oʻtkaziladigan auditoriyani belgilangan talablar doirasida tayyorlash masʼul kotib oʻrinbosari zimmasiga yuklanadi. Suhbat oʻtkaziladigan binoda sanitariya va yongʻin xavfsizligi qoidalariga toʻliq javob beradigan zarur texnik, tibbiy va maishiy sharoitlar yaratilishi lozim. 12. Suhbat savollarini tuzish maqsadida TDYU rektorining buyrugʻi bilan tegishli sohaning malakali mutaxassislaridan iborat ekspert guruhi tashkil etiladi. Suhbat savollari ekspert guruhi tomonidan ushbu Nizomning 3-bandida koʻrsatilgan mezonlar asosida tuziladi. Savollar quyidagi talablarga mos kelishi kerak: loʻnda, oddiy va ravon tilda bayon etilishi hamda professional bilim va tahliliy fikrlash qobiliyatini aniqlashga qaratilgan boʻlishi; oliy taʼlim darajasiga mos boʻlishi; ularda foydalanilgan tushunchalar va atamalar savollarni turlicha izohlash imkoniyatini istisno etishi; umumqabul qilingan grammatik, orfografik va punktuatsiya qoidalariga muvofiq tuzilgan boʻlishi lozim. Tuziladigan savollarning sifati va mazmuni boʻyicha masʼuliyat ekspert guruhi aʼzolariga yuklanadi. Ekspert guruhi faoliyatiga qabul komissiyasi raisi rahbarlik qiladi. 13. Suhbat oʻtkazish uchun ekspert guruhi tomonidan tuzilgan savollar qabul komissiyasi raisiga topshiriladi va biletlar shakllantirilgunga qadar unda saqlanadi. Savollar suhbat oʻtkazilishidan bir kun oldin suhbat biletlarini shakllantirish uchun masʼul kotibga topshiriladi. Har bir bilet ushbu Nizomning 3-bandida koʻrsatilgan har bir mezon boʻyicha bittadan — jami toʻrtta savoldan iborat boʻlishi lozim. Shakllantirilgan biletlar konvertlarga joylashtiriladi va qabul komissiyasining muhri bilan tasdiqlanadi hamda masʼul kotibda saqlanadi. 14. Abituriyentlarning suhbatdan oʻtishi majburiy hisoblanadi. Suhbat oʻtkazilishiga qadar qabul komissiyasi raisi tomonidan tasdiqlangan jadvalga muvofiq maslahatlar tashkil etiladi. Suhbat oʻtkazish jadvali TDYU rektorining buyrugʻi bilan tasdiqlanadi. Buyruqqa suhbatdan oʻtuvchi abituriyentlar roʻyxati ilova qilinadi. Suhbat oʻtkazish jadvali, qoida tariqasida, suhbat boshlanishidan 10 kun oldin TDYU veb-saytida joylashtiriladi. Suhbat, qoida tariqasida, TDYU binolarida oʻtkaziladi. 15. Abituriyent auditoriyaga suhbat boʻyicha komissiya kotibi tomonidan taklif etiladi. Suhbatdan oldin abituriyent pasport (ID-karta) yoki uning oʻrnini bosuvchi hujjatni koʻrsatishi shart. Suhbat oʻtkaziladigan binoga abituriyent lugʻat, jadval, kitob, uyali telefon, planshet, kompyuter, noutbuk, netbuk, leptop yoki boshqa telekommunikatsiya vositalari yoxud shpargalkalar olib kirishga harakat qilsa, olib kirgan boʻlsa yoki foydalansa, suhbat davomida savollar biletini boshqa abituriyentga uzatsa yoki yordam bersa suhbat oʻtkazish tartibini buzgan hisoblanadi va dalolatnoma tuzilib suhbatdan chetlashtiriladi. 16. Suhbat oʻtkazishda abituriyent savollar berilgan biletni tanlaydi va suhbatga tayyorlanish uchun 20 daqiqa vaqt ajratiladi. Bunda abituriyent suhbatga tayyorlanish uchun qogʻoz varaqlardan foydalanishi mumkin. Suhbatdan oʻtish jarayonida abituriyentga bilet mazmuni boʻyicha qoʻshimcha savollar berilishi mumkin. Bitta abituriyent bilan suhbat 20 daqiqagacha davom etadi. 17. Suhbat natijalari ballar qoʻyish yoʻli bilan 100 ballik tizimda baholanadi. Ushbu Nizomning 3-bandida koʻrsatilgan 1-mezon boʻyicha ballning eng yuqori miqdori 40 ball, qolgan har bir mezon boʻyicha ballarning eng yuqori miqdori 20 ballni tashkil etadi. Jadval boʻyicha suhbatga kelmagan abituriyentga 0 ball qoʻyiladi. Suhbat natijalarini belgilash uchun suhbat boʻyicha komissiyaning har bir aʼzosi boshqa aʼzolardan mustaqil ravishda ushbu Nizomning 2-ilovasida keltirilgan shakldagi baholash varagʻini toʻldirib, uni imzolaydi hamda suhbat boʻyicha komissiyaning kotibiga topshiradi. Kotib xorijiy fuqaroga suhbat boʻyicha komissiya aʼzolari tomonidan qoʻyilgan oʻrtacha ballni hisoblab chiqadi. Abituriyentlar suhbat natijalari boʻyicha 55 ball yoki undan kam ball toʻplagan hollarda suhbatdan oʻtmagan deb hisoblanadi. 18. Suhbatdan oʻtgan abituriyentlar roʻyxati ular tomonidan toʻplangan ballar asosida reyting tizimiga muvofiq aniqlanadi. Suhbat jarayoni va natijalari suhbat boʻyicha komissiyaning barcha aʼzolari tomonidan imzolanadigan va TDYU rektori tomonidan tasdiqlanadigan yigʻilish bayonnomasida qayd etiladi. Suhbat natijalari TDYU veb-saytida suhbat jarayoni oʻtkazilgandan soʻng keyingi ish kunida joylashtiriladi. 19. Suhbat jarayoni va natijalarini qayd etish uchun qoida tariqasida video yoki audioyozuv qoʻllaniladi. Bunda suhbat jarayoni va natijalari qayd etilgan video yoki audioyozuv kamida bir oy muddat saqlanadi. 20. TDYU magistraturasiga abituriyentlarni qabul qilish uchun suhbatni qayta oʻtkazish taqiqlanadi. Suhbat natijalari shikoyat qilinishi va apellyatsiya tartibida koʻrilishi mumkin emas. 21. Suhbat natijalariga koʻra TDYU rektorining TDYU magistraturasiga abituriyentlarni oʻqishga qabul qilish toʻgʻrisida buyrugʻi qabul qilinadi. 22. Masofaviy (onlayn) suhbat mazkur paragrafda nazarda tutilgan qoidalarni inobatga olib umumiy tartibda amalga oshiriladi. Masofaviy (onlayn) suhbat axborot-kommunikatsiya texnologiyalaridan foydalangan holda real vaqt rejimida amalga oshiriladi. Masofaviy (onlayn) suhbatda qoʻllaniladigan axborot-kommunikatsiya texnologiyalari abituriyentning shaxsini tasdiqlash imkonini beradigan texnik talablarga javob berishi lozim. 23. Masofaviy (onlayn) suhbatni oʻtkazish vaqti va tartibi TDYU tomonidan belgilanadi va abituriyentga bu haqda 10 kun oldin xabar beriladi. 24. Masofaviy (onlayn) suhbatda abituriyent tomonidan savollar berilgan biletni tanlash masofaviy tarzda (tegishli bilet raqamini real vaqt rejimida tanlash orqali) amalga oshiriladi. Masofaviy (onlayn) suhbat natijalarini baholash umumiy tartibda amalga oshiriladi. 25. TDYU rektorining TDYU magistraturasiga xorijiy fuqarolarni qabul qilish toʻgʻrisidagi buyrugʻi 2-sentabrdan kechiktirmay qabul qilinadi. 26. Belgilangan namunadagi shartnoma blankalari TDYU magistraturasiga oʻqishga qabul qilish toʻgʻrisida TDYU rektorining buyrugʻi qabul qilingandan soʻng beriladi hamda TDYU rektori va bosh buxgalteri imzosi bilan yuridik shaxslar uchun uch nusxada va jismoniy shaxslar uchun ikki nusxada rasmiylashtiriladi. 27. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 28. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 1. Ushbu Nizom Toshkent davlat yuridik universiteti (keyingi oʻrinlarda — TDYU) magistraturasiga ayrim toifadagi abituriyentlarni kirish test sinovlarisiz qabul qilish, ularni taqsimotga muvofiq uzluksiz ishlab berish uchun taqsimlash hamda ishga qabul qilish tartibini belgilaydi. 2. Ushbu Nizomda quyidagi asosiy tushunchalardan foydalaniladi: a) ayrim toifadagi abituriyentlar deganda quyidagilar tushuniladi: tegishli davlat organi birinchi rahbarining tavsiyasi asosida bazaviy oliy yuridik maʼlumot hamda davlat hokimiyati va boshqaruvining markaziy organlari, shuningdek, respublika darajasidagi boshqa davlat organlarining markaziy apparatida yuridik mutaxassislik boʻyicha kamida besh yil ish stajiga ega boʻlgan rahbar xodimlar; “yurisprudensiya” taʼlim yoʻnalishi boʻyicha bakalavriatni “imtiyozli” diplom bilan tugatgan bitiruvchilar; bazaviy oliy yuridik maʼlumotga ega, yuridik texnikumlar va TDYU huzuridagi akademik litseyda kamida uch yil ishlagan pedagog va rahbar xodimlar; mazkur Nizomning 51-bandiga muvofiq tegishli oliy taʼlim muassasasining buyurtmasi asosida bazaviy oliy yuridik maʼlumotga ega boʻlgan shaxslar. b) davlat hokimiyati va boshqaruvining markaziy organlari hamda respublika darajasidagi boshqa davlat organlarining rahbar xodimlari deganda quyidagilar tushuniladi: Oʻzbekiston Respublikasi Prezidenti Administratsiyasi, Oliy Majlisi va Vazirlar Mahkamasining tarkibiy boʻlinmalari rahbarlari hamda boshqaruv kadrlari; respublika davlat hokimiyati va boshqaruvi organlari, shuningdek, boshqa markaziy davlat organlarining (Oʻzbekiston Respublikasi Bosh prokuraturasi, Davlat xavfsizlik xizmati, Milliy gvardiyasi, Markaziy saylov komissiyasi, Markaziy banki, Hisob palatasi, Fanlar akademiyasi, Inson huquqlari boʻyicha Oʻzbekiston Respublikasi Milliy markazi) rahbari, uning oʻrinbosarlari, markaziy apparatdagi mustaqil tarkibiy boʻlinma (texnik, xizmat koʻrsatuvchi va ishlab chiqarish bilan bogʻliq boʻlinmalardan tashqari) boshliqlari. Oʻzbekiston Respublikasi Konstitutsiyaviy sudi va Oliy sudining mustaqil tarkibiy boʻlinmalari rahbarlari (texnik, xizmat koʻrsatuvchi va ishlab chiqarish bilan bogʻliq boʻlinmalardan tashqari) hamda boshqaruv kadrlari. 3. Tegishli davlat organi birinchi rahbarining (Oʻzbekiston Respublikasi Prezidenti Administratsiyasi xodimlari uchun — Oʻzbekiston Respublikasi Prezidentining tegishli maslahatchilari va departament rahbarlari, Vazirlar Mahkamasi apparati xodimlari uchun — Oʻzbekiston Respublikasi Bosh vazirining oʻrinbosarlari va Vazirlar Mahkamasi apparati boshqaruvchisi ham) tavsiyasi asosida bazaviy oliy yuridik maʼlumot hamda davlat hokimiyati va boshqaruvining markaziy organlari hamda boshqa markaziy davlat organlarining markaziy apparatida yuridik mutaxassislik boʻyicha kamida besh yil ish stajiga ega boʻlgan rahbar xodimlar TDYU magistraturasiga masofaviy, sirtqi va kechki taʼlim shakllari asosida test sinovlarisiz, toʻlov-kontrakt asosida, qabul parametrlaridan tashqari, ishlab chiqarishdan ajralmagan holda oʻqishga qabul qilinadi. 4. “Yurisprudensiya” taʼlim yoʻnalishi boʻyicha bakalavriatni “imtiyozli” diplom bilan tugatgan bitiruvchilarni TDYU magistraturasiga qabul qilish test sinovlarisiz, toʻlov-kontrakt asosida, oʻqish qiymatining 50 foizini toʻlab, qabul parametrlaridan tashqari, oʻqishni tugatgandan soʻng TDYU, yuridik fakultetlar, yuridik texnikumlar va TDYU qoshidagi akademik litseyda kamida uch yil uzluksiz ishlash majburiyatini olgan holda amalga oshiriladi. Mazkur bandda nazarda tutilgan tartib 2020/2021 oʻquv yili va undan keyingi yillarda “Yurisprudensiya” taʼlim yoʻnalishi boʻyicha bakalavriatni “imtiyozli” diplom bilan tugatgan bitiruvchilarga nisbatan tatbiq etiladi. 5. Bazaviy oliy yuridik maʼlumotga ega, yuridik texnikumlar va TDYU huzuridagi akademik litseyda kamida uch yil ishlagan pedagog va rahbar xodimlar TDYU magistraturasiga masofaviy, sirtqi va kechki taʼlim shakllari asosida, ishlab chiqarishdan ajralmagan holda kirish test sinovlarisiz, toʻlov-kontrakt asosida, qabul parametrlaridan tashqari, oʻqishni tugatgandan soʻng taqsimot boʻyicha adliya organlari va muassasalarida, birinchi navbatda, yuridik texnikumlar va TDYU huzuridagi akademik litseyda kamida uch yil uzluksiz ishlash majburiyatini olgan holda oʻqishga qabul qilinadi. 51. Respublikadagi oliy taʼlim muassasasining buyurtmasiga koʻra bazaviy oliy yuridik maʼlumotga ega boʻlgan shaxslar TDYU magistraturasiga kunduzgi, shuningdek, ishlab chiqarishdan ajralmagan holda masofaviy, sirtqi va kechki taʼlim shakllarida, kirish test sinovlarisiz, toʻlov-kontrakt asosida, qabul parametrlaridan tashqari, oʻqishni tugatgandan soʻng buyurtma bergan oliy taʼlim muassasasida kamida uch yil toʻliq stavkada uzluksiz ishlash majburiyatini olgan holda oʻqishga qabul qilinadi. 6. Mazkur Nizomning 4 va 5-bandlariga muvofiq oʻqishga qabul qilingan shaxslar kontrakt (shartnoma) tuzishdan oldin oʻqishni tugatgandan soʻng taqsimot boʻyicha ishlash majburiyati shartlari hamda uning bajarilmasligi oqibatida yuzaga kelishi mumkin boʻlgan javobgarlik boʻyicha ogohlantirish xati orqali tanishtiriladi. 7. Ayrim toifadagi abituriyentlar tomonidan TDYU magistraturasiga oʻqishga kirish uchun hujjat topshirish mazkur Nizom talablarini inobatga olgan holda Oʻzbekiston Respublikasi fuqarolari uchun belgilangan tartibda amalga oshiriladi. 8. Ayrim toifadagi abituriyentlar tomonidan TDYU magistraturasiga oʻqishga kirish uchun hujjat topshirish Oʻzbekiston Respublikasi fuqarolari uchun belgilangan muddatlarda (har yili 1-iyuldan 30-iyulgacha) Internet jahon axborot tarmogʻi orqali TDYU qabul komissiyasiga mazkur Nizomning ilovasida keltirilgan namunadagi ariza hamda quyidagi hujjatlar elektron shaklda taqdim etiladi: tegishli davlat organi birinchi rahbarining tavsiyasi asosida bazaviy oliy yuridik maʼlumot hamda davlat hokimiyati va boshqaruvining markaziy organlarida yuridik mutaxassislik boʻyicha kamida besh yil ish stajiga ega boʻlgan rahbar xodimlar uchun oʻrnatilgan tartibda imzolangan va davlat organining blankida rasmiylashtirilgan, raqami va berilgan vaqti aks ettirilgan hamda elektron mehnat daftarchasida koʻrsatilgan maʼlumotlar ilova qilingan tegishli davlat organi birinchi rahbarining tavsiyasi (mazkur Nizomning 3-bandida nazarda tutilgan asosga koʻra hujjat topshirilganda); bazaviy oliy yuridik maʼlumotga ega, yuridik texnikumlarda (TDYU huzuridagi akademik litseyda) kamida uch yil ishlagan pedagog va rahbar xodimlar uchun oʻrnatilgan tartibda imzolangan va yuridik texnikum (akademik litsey) blankida rasmiylashtirilgan, raqami va berilgan vaqti aks ettirilgan hamda elektron mehnat daftarchasida koʻrsatilgan maʼlumotlar ilova qilingan yuridik texnikum (akademik litsey) direktorining tavsiyasi (ushbu Nizomning 5-bandida nazarda tutilgan asosga koʻra hujjat topshirilganda); tegishli oliy taʼlim muassasasining buyurtmasiga koʻra bazaviy oliy yuridik maʼlumotga ega boʻlgan shaxslar uchun belgilangan tartibda imzolangan va oliy taʼlim muassasasi blankasida rasmiylashtirilgan, raqami va berilgan vaqti aks ettirilgan oliy taʼlim muassasasi rahbarining tavsiyasi (ushbu Nizomning 51-bandida nazarda tutilgan asosga koʻra hujjat topshirilganda); xorijiy tilni V2 darajasida bilish darajasi toʻgʻrisidagi milliy yoki unga mos darajadagi xalqaro sertifikat. 9. Ayrim toifadagi abituriyentlarni TDYU magistraturasiga oʻqishga qabul qilishni tashkil etish, ularning hujjatlarini roʻyxatdan oʻtkazish tegishli oʻquv yili uchun tasdiqlanadigan TDYU qabul komissiyasi zimmasiga yuklanadi. TDYU qabul komissiyasi ayrim toifadagi abituriyentlar tomonidan TDYU magistraturasiga oʻqishga kirish uchun topshirilgan hujjatlarning toʻliqligi va toʻgʻriligini besh ish kuni davomida oʻrganadi hamda uning natijasi boʻyicha abituriyentga xabar beradi. Abituriyentlar tomonidan taqdim etilgan hujjatlarni oʻrganish vaqtidakamchiliklar aniqlansa, TDYU qabul komissiyasi tomonidan davlat hokimiyati va boshqaruvining markaziy organlari, yuridik oliy taʼlim muassasalari, yuridik texnikumlar, TDYU huzuridagi akademik litsey hamda abituriyentdan qoʻshimcha maʼlumotlar soʻrab olinishi mumkin. 10. Ayrim toifadagi abituriyentlarning hujjatlarini oʻrganish davomida abituriyentda tegishli imtiyoz mavjud emasligi aniqlansa, uning hujjatlari koʻrmay qoldiriladi va bu haqda abituriyentga xabar beriladi. Ayrim toifadagi abituriyentlar tomonidan TDYU magistraturasiga oʻqishga kirish uchun hujjat topshirishning belgilangan muddatlaridan kech qolib topshirilgan hujjatlar koʻrib chiqilmaydi. Hujjatlarda, shu jumladan, elektron shakldagi maʼlumotlarda qalbakilashtirish yoki soxtalashtirish holatlari aniqlanganda, abituriyentning hujjatlari koʻrib chiqilmaydi (magistraturaga qabul qilingan boʻlsa TDYU magistraturasi talabalari safidan chetlashtiriladi), hujjatlar esa, belgilangan tartibda huquqni muhofaza qilish organlariga yuboriladi. 11. Ayrim toifadagi abituriyentlarni TDYU magistraturasiga oʻqishga qabul qilish masalasini koʻrib chiqish va tegishli qaror qabul qilish boʻyicha TDYU qabul qomissiyasi tomonidan Davlat komissiyasiga qabul yilining 20-avgustga qadar maʼlumot kiritiladi. 12. Davlat komissiyasining abituriyentlarni oʻqishga qabul qilish toʻgʻrisidagi qarori 30-avgustga qadar qabul qilinadi va bu haqida TDYUga xabar beriladi. Oʻqishga qabul kilishga tavsiya etilgan abituriyentlar roʻyxati TDYU veb-saytiga joylashtiriladi. 13. Davlat komissiyasi tomonidan qabul qilingan qaror asosida abituriyentlarni TDYU magistraturasiga toʻlov-kontrakt asosida qabul qilish maqsadida TDYU va yuridik yoki jismoniy shaxslar oʻrtasida kontrakt (shartnoma) tuziladi va unda kontrakt toʻlovi summasini belgilangan muddatda toʻlash sharti koʻrsatib oʻtiladi. Mazkur Nizomning 51-bandiga muvofiq abituriyentlarni TDYU magistraturasiga toʻlov-kontrakt asosida qabul qilish maqsadida TDYU, oliy taʼlim muassasasi va abituriyent oʻrtasida uch tomonlama kontrakt (shartnoma) tuziladi hamda unda kontrakt toʻlovi summasini belgilangan muddatda toʻlash sharti, oʻqishni tamomlaganidan soʻng buyurtma bergan oliy taʼlim muassasasida uch yil davomida toʻliq stavkada uzluksiz ishlab berish majburiyati koʻrsatiladi. 14. Belgilangan namunadagi shartnoma blankalari TDYU magistraturasiga oʻqishga qabul qilish toʻgʻrisida Davlat komissiyasi qarori qabul qilingandan soʻng beriladi hamda TDYU rektori va bosh buxgalteri imzosi bilan yuridik shaxslar uchun uch nusxada va jismoniy shaxslar uchun ikki nusxada rasmiylashtiriladi. 15. Davlat komissiyasining abituriyentlarni TDYU magistraturasiga oʻqishga qabul qilish boʻyicha tavsiya etilganligi toʻgʻrisidagi qarori qabul qilinganidan soʻng uch ish kuni mobaynida mazkur Nizomning 8-bandida nazarda tutilgan hujjatlarning asl nusxalari abituriyent tomonidan TDYUga taqdim etiladi. 16. Mazkur Nizomning 4 va 5-bandlariga muvofiq oʻqishga qabul qilingan magistratura bitiruvchilarini adliya organlari va muassasalari, TDYU, yuridik fakultetlar, yuridik texnikumlar va TDYU qoshidagi akademik litseyda ishlashga taqsimlash uchun adliya vazirining buyrugʻi bilan taqsimot komissiyasi (keyingi oʻrinlarda — taqsimot komissiyasi) tuziladi. Taqsimot komissiyasiga TDYU rektori raislik qiladi hamda uning tarkibiga adliya organlari va muassasalari, yuridik fakultetlar, yuridik texnikumlar va TDYU qoshidagi akademik litsey vakillari kiritilishi mumkin. 17. TDYU magistratura bitiruvchilarini uzluksiz ishlab berish uchun taqsimlash har yili taqsimot komissiyasi tomonidan adliya organlari va muassasalari, TDYU, yuridik fakultetlar, yuridik texnikumlar va TDYU qoshidagi akademik litsey tomonidan taqdim etilgan buyurtmalarga asosan amalga oshiriladi. Taqsimlash jarayonida taqsimot komissiyasi magistratura bitiruvchisining reyting natijalari, oilaviy holati va taklif etilgan ish oʻrnida ishlash xohishini hisobga oladi. Eng yuqori oʻzlashtirish koʻrsatkichi (86 foiz va undan yuqori)ga ega boʻlgan magistratura bitiruvchilari oʻz tanlovi boʻyicha mavjud ish oʻrinlariga ishga joylashishda birinchi navbatda talabgor boʻladi. 18. Magistratura bitiruvchilarini uzluksiz ishlab berish uchun taqsimlash har yili, qoida tariqasida, magistratura bitiruvchisi oʻqishni tamomlagandan soʻng, bir oydan kechiktirmay amalga oshiriladi. Taqsimot komissiyasi tomonidan magistratura bitiruvchisiga adliya organlari va muassasalari, TDYU, yuridik fakultetlar, yuridik texnikumlar va TDYU qoshidagi akademik litseyda ishlash uchun tegishli tartibda yoʻllanma beriladi. Bir vaqtning oʻzida bitiruvchiga yoʻllanma bilan birga ishga kelgani va joylashgani haqida toʻldiriladigan hujjat namunasi ham beriladi. Ishga yoʻllanma berilganidan tegishli tashkilot — ish beruvchi, TDYU va magistratura bitiruvchisi oʻrtasida uzluksiz ishlab berishning aniq shartlarini hamda bitiruvchining majburiyatlarini aniq belgilab beruvchi uch tomonlama shartnoma uch nusxada tuziladi (magistratura bitiruvchisi TDYUga ishga taqsimlangan hollar bundan mustasno). Shartnoma namunasi belgilangan tartibda Adliya vazirligi tomonidan tasdiqlanadi. 19. Taqsimot komissiyasining magistratura bitiruvchisini ishga taqsimlash uchun yoʻllanma berish haqidagi qarori qabul qilinganidan soʻng TDYU tomonidan har bir magistratura bitiruvchisiga besh ish kunidan kechiktirmagan holda magistr darajasi toʻgʻrisidagi diplomdan koʻchirma beriladi. 20. Mazkur Nizomning 4 va 5-bandlariga muvofiq oʻqishga qabul qilingan magistratura bitiruvchilari ishga taqsimlanganidan keyin bir oydan oshmagan muddatda uch tomonlama shartnomada koʻrsatilgan ish joyida hozir boʻlishlari va mehnat faoliyatini boshlashlari shart. Ish beruvchi uch tomonlama shartnomaga va ishga yoʻllanmaga muvofiq bitiruvchi bilan qonunchilik hujjatlarida belgilangan tartibda mehnat shartnomasi tuzadi. Ish beruvchi bitiruvchi tomonidan taqdim etilgan bitiruvchining ishga kelgani va joylashgani haqidagi hujjatni toʻldiradi va keyinchalik uni besh kun muddat ichida TDYUga yuboradi. TDYU magistratura bitiruvchisining ishga kelgani va joylashgani haqidagi hujjat asosida har bir magistratura bitiruvchisining hisobini yuritadi. 21. Magistratura bitiruvchisining uch yillik uzluksiz ishlab berish muddati quyidagilarni oʻz ichiga oladi: yoʻllanma berilgan tashkilotlarda va lavozimlarda ishlash muddati; davlat hokimiyatining markaziy organlaridagi xizmat faoliyati davri (texnik, xizmat koʻrsatuvchi va ishlab chiqarish bilan bogʻliq boʻlinmalardagi xizmat faoliyat davri bundan mustasno); muddatli harbiy xizmat va safarbarlik chaqiruvi rezervidagi harbiy xizmatni oʻtash muddatlari. Ijtimoiy mehnat taʼtili muddati uch yillik uzluksiz ishlab berish muddatiga kirmaydi. Taqsimot boʻyicha uzluksiz ishlab berishga yuborilgan magistratura bitiruvchisi ishga joylashgandan soʻng, ish beruvchi unga tegishli mehnat sharoitlari yaratadi, zarur hollarda turar joy bilan taʼminlash choralarini koʻradi. 22. Magistratura bitiruvchisining uch yillik uzluksiz ishlab berish muddati tugagandan soʻng ishni davom ettirish haqidagi masala mehnat qonunchiligiga muvofiq ish beruvchi va xodim oʻrtasida oʻzaro kelishuvga asosan hal etiladi. 23. Magistratura bitiruvchisi uzluksiz ishlab berish muddati davomida u taqsimot boʻyicha yuborilgan tashkilot tugatilsa, mehnat shartnomasi (kontrakt) ish beruvchining tashabbusi bilan bekor qilinsa, magistratura bitiruvchisi TDYUni bu haqda 5 kun ichida xabardor qilishi shart. Magistratura bitiruvchisining murojaati boʻyicha taqsimot komissiyasi mazkur Nizomning 8-bandiga muvofiq boshqa tashkilotlarda mavjud boʻsh ish oʻrinlariga ular taqdim etgan talabnomalar asosida bitiruvchini taqsimlashni amalga oshiradi. 24. Ushbu Nizomga muvofiq uzluksiz ishlab berish uchun taqsimlangan magistratura bitiruvchisida uzluksiz ishlab berish joyini oʻzgartirish uchun asosli sabablar vujudga kelgan taqdirda (nikoh tuzish, doimiy yashash uchun respublikaning boshqa hududiga koʻchib ketish va boshqalar) magistratura bitiruvchisi taqsimot komissiyasiga uzluksiz ishlab berish joyini oʻzgartirish uchun tegishli tasdiqlovchi hujjatlarni taqdim etgan holda murojaat qilishga haqli. Taqsimot komissiyasi oʻn kun ichida magistratura bitiruvchisining murojaatini va taqdim etilgan tasdiqlovchi hujjatlarni koʻrib chiqish natijalari boʻyicha magistratura bitiruvchisiga majburiy ishlab berish uchun boshqa joyni ushbu Nizom talablariga muvofiq belgilab beradi. 25. TDYU magistratura bitiruvchisiga magistr darajasi toʻgʻrisidagi diplomining asl nusxasini u uzluksiz ishlab berish muddatini tamomlaganidan soʻng bir hafta muddatda mehnat daftarchasidagi yozuv va bitiruvchi uzluksiz ishlab bergan tashkilotning yozma tasdigʻi asosida beradi. 26. Magistratura bitiruvchisi taqsimot boʻyicha sababsiz uch yil uzluksiz ishlab berishdan bosh tortgan hollarda, oʻqishni bitirgan vaqtida TDYUda amalda boʻlgan shartnoma summasining besh barobari miqdorida TDYUga kompensatsiya toʻlaydi. 27. Mazkur Nizomga muvofiq uzluksiz ishlab berishdan bosh tortgan magistratura bitiruvchilariga magistr darajasi toʻgʻrisidagi diplomning asl nusxasi ular belgilangan kompensatsiyani toʻliq miqdorda toʻlagandan soʻng beriladi. 28. Uzluksiz ishlab berish muddati davomida mehnat shartnomasi (kontrakt) magistratura bitiruvchisining tashabbusi bilan bekor qilinsa, ish beruvchi tomonidan bu haqda uch ish kuni mobaynida TDYUga xabar beriladi. TDYU magistratura bitiruvchisi tomonidan kompensatsiya toʻlashni taʼminlash, shuningdek, zaruratga koʻra, kompensatsiyani sud tartibida undirish chorasini koʻradi. Bunda, kompensatsiya miqdori magistratura bitiruvchisi tomonidan ishlab berilgan vaqtga proporsional tarzda hisoblab chiqiladi. 29. Magistratura bitiruvchisi uzluksiz ishlab berishdan bosh tortishi bilan bogʻliq TDYUga toʻlaydigan kompensatsiya toʻliq hajmda TDYUni rivojlantirish jamgʻarmasi hisobiga oʻtkaziladi. 30. Mazkur Nizomga muvofiq magistratura bitiruvchisi mehnatga layoqatsizligi tufayli uzluksiz ishlab berolmagan holatlarda uning keyingi mehnat faoliyati toʻgʻrisidagi qaror taqsimot komissiyasi tomonidan belgilangan tartibda qabul qilinadi. Mehnat layoqatini yoʻqotgani sababli (tasdiqlovchi hujjatlar mavjud boʻlganda) uzluksiz ishlab berish imkoniyatiga ega boʻlmagan bitiruvchilar, shuningdek, davlat hokimiyatining markaziy organlarida xizmat faoliyatini (texnik, xizmat koʻrsatuvchi va ishlab chiqarish bilan bogʻliq boʻlinmalardagi xizmat faoliyati bundan mustasno) amalga oshirayotgan bitiruvchilar taqsimot komissiyasi qarori asosida kompensatsiya toʻlashdan ozod etiladi. 31. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 32. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi.